2 โบรกเชียร์ “ซื้อ” WPH ลุ้นกำไร Q2 โตเด่น อานิสงส์ “เปิดประเทศ” หนุนลูกค้าต่างชาติเพิ่ม
2 โบรกประสานเสียงเชียร์ "ซื้อ" WPH เคาะเป้าสูง 6 บ. ลุ้นกำไรไตรมาส 2/65 โตเด่น กำไรขั้นต้นพุ่งแรง-คุมต้นทุนได้ดี รับอานิสงส์เปิดประเทศ หนุนลูกค้าต่างชาติและผู้ใช้บริการเพิ่มขึ้น

2 โบรกประสานเสียงเชียร์ "ซื้อ" WPH เคาะเป้าสูง 6 บ. ลุ้นกำไรไตรมาส 2/65 โตเด่น กำไรขั้นต้นพุ่งแรง-คุมต้นทุนได้ดี รับอานิสงส์เปิดประเทศ หนุนลูกค้าต่างชาติและผู้ใช้บริการเพิ่มขึ้น
28 มิ.ย. 2565

บล.ไอร่า และ บล.ดีบีเอสวิคเคอร์ส (ประเทศไทย) พร้อมใจแนะนำซื้อหุ้น WPH มองราคาเป้าหมายสูงสุดที่ระดับ 6 บาทต่อหุ้น ประเมินแนวโน้มธุรกิจในไตรมาส 2/2565 สัญญาณดีต่อเนื่อง อัตรากำไรขั้นต้นพุ่งแรง คุมต้นทุนได้ดี พร้อมรับอานิสงส์จากนโยบายเปิดประเทศ ลูกค้าต่างชาติใช้บริการเพิ่มขึ้น และโรงเรียนเปิดตามปกติ หนุนผู้ใช้บริการคึกคัก ขณะที่ราคาหุ้นปัจจุบันจูงใจ มีค่าพีอีเรโชต่ำกว่าค่าเฉลี่ยโรงพยาบาลขนาดกลาง และเล็กที่สูงถึง 20 เท่า
บล.ไอร่า ระบุในบทวิเคราะห์ ว่าทางฝ่ายวิจัยแนะนำ “ซื้อ” หุ้น บริษัท โรงพยาบาลวัฒนแพทย์ ตรัง จำกัด (มหาชน) หรือ WPH ให้ราคาพื้นฐานอยู่ที่ 6 บาทต่อหุ้น เนื่องจากได้ประโยชน์จากเปิดประเทศ และโรงพยาบาลอยู่ในแหล่งท่องเที่ยว ซึ่งโรงพยาบาลวัฒนแพทย์ ตรัง (WPH) ปัจจุบันมีโรงพยาบาล ในเครือ 2 แห่งที่ จ.ตรัง และ อ่าวนาง จ.กระบี่  สามารถรองรับผู้ป่วย IPD รวม 179 เตียง/วัน และ OPD รวม 1,200 คน/วัน อยู่ระหว่างการขยาย รพ. แห่งที่ 3 ที่เกาะสมุย ขนาด 53 เตียง
โดยคาดจะเปิดให้บริการไตรมาส 4/2565 – ไตรมาส 1/2566 ซึ่งตั้งอยู่ในแหล่งท่องเที่ยว คาดสามารถรองรับผู้ป่วยต่างชาติ ซึ่งสอดคล้องกับการเปิดประเทศ หลังสถานการณ์โควิด-19 คลี่คลาย ทำให้นักท่องเที่ยวต่างชาติดีขึ้น
ทั้งนี้ผลการดำเนินงานในไตรมาส 1/2565 มีรายได้บริการ 326 ล้านบาท เพิ่มขึ้นเกือบเท่าตัวจากไตรมาส 1/2564 ซึ่งปัจจัยหนุนการเติบโตมาจากทั้ง IPD (64%ของรายได้) และ OPD (36% ของรายได้) เพิ่มขึ้น 113% และ 74%
ขณะที่รายได้ดังกล่าวมาจากกลุ่มผู้ป่วยโควิด-19 ประมาณ 36% และสัดส่วนรายได้ 68% มาจาก โรงพยาบาลวัฒนเเพทย์ ตรัง ที่เหลือประมาณ 32% มาจากโรงพยาบาลวัฒนเเพทย์อ่าวนาง ซึ่งทางด้านความสามารถทำกำไรไตรมาส 1/2565 มี GPM เฉลี่ย 33% ดีขึ้น จาก 11% เมื่อไตรมาส 1/2564 มาจากความสามารถในการบริหารจัดการต้นทุนที่มีประสิทธิภาพสูงขึ้น พร้อมกับสัดส่วนค่าใช้จ่ายและบริหาร ลดลง 7% ส่งผลให้ WPH มีกำไรสุทธิ 57 ล้านบาท พลิกจากขาดทุนสุทธิ 15 ล้านบาท เมื่อไตรมาส 1/2564
สำหรับแนวโน้มปี 2565 ผู้บริหาร WPH คาดรายได้โต 10% เป็น 1.35 พันล้านบาท ภายใต้สัดส่วนรายได้จากผู้ป่วยต่างชาติที่คาดเพิ่มขึ้นจาก 1% เมื่อปี 2564 เป็น 10% ในปี 2565 พร้อมแผนเปิดศูนย์ Wellness และคาดผลประกอบการโรงพยาบาลวัฒนเเพทย์อ่าวนางฟื้นตัว และภายใต้ Net Profit Margin ประมาณ 15-17% เบื้องต้นคาดกำไรสุทธิประมาณ 200-230 ล้านบาท หรือ 0.33 – 0.38 บาท และคาดเงินปันผล 0.13 – 0.15 บาท โดยประเมินภายใต้นโยบายไม่ต่ำกว่า 40%
นอกจากนี้ยังมีคำแนะนำการลงทุนราคาจูงใจ แนะนำซื้อ WPH ให้ราคาพื้นฐาน 6 บาท อิง P/E ปี 2565 ที่ 6.45 เท่า ต่ำกว่ากลุ่มฯ ซึ่งอยู่ที่ 21 เท่า ซึ่งหากประเมิน P/E อิงการซื้อขายของกลุ่มฯ ที่ 20 เท่า
ขณะที่ บล.ดีบีเอสวิคเคอร์ส (ประเทศไทย) ประเมินว่าคงคำแนะนำซื้อ ราคาเป้าหมาย 4.40 บาท เนื่องจากได้ประโยชน์จากเปิดประเทศ และโรงพยาบาลอยู่ในแหล่งท่องเที่ยว โดยมีกำไรสุทธิไตรมาส 1/2565 เท่ากับ 57 ล้านบาท ดีขึ้นจากขาดทุนสุทธิ 13 ล้านบาทในไตรมาส 1/2564
โดยมี ปัจจัยหนุน คือ 1) รายได้การรักษาพยาบาลโต 97%จากงวดเดียวกันปีก่อนเป็น 326 ล้านบาท โดยรายได้เกี่ยวกับโควิดเพิ่มขึ้น 100%, คิดเป็น 36% ของรายได้รวม, 2) GPM สูงขึ้นเป็น 33.5% จาก 11.1% ในไตรมาส1/2564 และ SGA/รายได้ลดสู่ 12% จาก 19% ในไตรมาส 1/2564  เพราะมาร์จิ้นการรักษาโควิดสูง บริหารต้นทุนได้มีประสิทธิภาพขึ้นและมี Economy of scale
ทั้งนี้คาดว่าแนวโน้มกำไรสุทธิไตรมาส 2/2565 จะเติบโตแข็งแกร่งจากคนไข้ไทยเพิ่มขึ้นคนไข้ต่างชาติทยอยกลับเข้ามาแม้เป็น Low season (ในไตรมาส 1/2564 มีสัดส่วนคนไข้ต่างชาติ 8% ของทั้งหมด) และแม้ว่ารายได้จากโควิดจะอ่อนลง แต่รายได้รวมยังเพิ่มขึ้นได้จากงวดเดียวกันปีก่อน ส่วน GPM คาดว่าจะอยู่ในระดับสูงต่อกำไรสุทธิบรรทัดสุดท้ายงวดไตรมาส 2/2565 จะดีขึ้นมากจากงวดเดียวกันปีก่อนที่ขาดทุนสุทธิ 19 ล้านบาท
ขณะเดียวกันมองแนวโน้มรายได้เติบโตต่อเนื่องใน 3 ปีข้างหน้า และผู้บริหารคาดว่าการให้บริการของ โรงพยาบาลวัฒนแพทย์สมุยจะคุ้มทุนทาง EBTIDA ในปีที่ 2 เพราะอยู่ในทำเลที่มีคนไข้ไทยและต่างชาติเพิ่มขึ้น
นอกจากนี้กำลังศึกษาก่อสร้างโรงพยาบาลแห่งที่ 4 โดยจะอยู่ในพื้นที่ที่มี Synergy กับโรงพยาบาลที่มีอยู่เดิมและเป็นทำเลที่มีนักท่องเที่ยว &amp; สถานประกอบการธุรกิจจำนวนมาก
นอกจากนี้ยังคงคำแนะนำซื้อ ให้ราคาพื้นฐาน 4.40 บาท อิง P/E ปี 2565 ที่ 15 เท่า ทั้งนี้แม้กำไรสุทธิปี 2565 จะอ่อนลงเพราะการลดลงของรายได้โควิดที่มีมาร์จิ้นสูง แต่ในปี 2566 จะเติบโตได้ 4% และในปี 2567 โต 20% ณ ราคาหุ้นปัจจุบันมี P/E ปี 2565 เพียง 11 เท่า ขณะที่หุ้นกลุ่มโรงพยาบาลกลาง-เล็กอยู่ที่กว่า 20 เท่า คาดการณ์อัตราผลตอบแทนจากเงินปันผลปีนี้ 3%